System Of A Down
System Of A Down er en amerikansk heavy metal-gruppe, der blev dannet i 1995 af Serj Tankian (f. 1967), vokal, Daron Malakian (f. 1975), guitar, Shavarsh Odadjian (f. 1974), bas og John Dolmayan (f. 1974), trommer. Gruppens medlemmer har alle armensk baggrund.
System Of A Down gjorde sig fra begyndelsen bemærket med tung metalrock, præget af guitarriffs og abrupte temposkift samt af elementer af hiphop og traditionel armensk musik.
Med sin politisk venstreorienterede profil og musikalske eksperimenter hører gruppen til inden for såkaldt alternative metal. Gruppen har udgivet albummene System Of A Down (1998), Toxicity (2001), Steal This Album! (2002) og dobbeltalbummet Mesmerize/Hypnotize (2005). Bandet holdt pause i perioden 2006-2011 og vendte herefter tilbage for at turnere. System Of A Down spillede bl.a. på Copenhell i 2017.
I november 2020 udsendte bandet sine to første sange i 15 år, Protect The Land og Genocidal Humanoidz.